TIPCO พุ่งเกือบ 6% โบรกฯมองงบฯ Q1/58 ดีจากธุรกิจน้ำผลไม้พลิกเป็นกำไร
TIPCO พุ่งเกือบ 6% โบรกฯมองงบฯ Q1/58 ดีจากธุรกิจน้ำผลไม้พลิกเป็นกำไร
22 พ.ค. 2558

ผู้สื่อข่าวรายงานว่า บริษัท ทิปโก้ฟูดส์ จำกัด (มหาชน) หรือ TIPCO ณ เวลา 10.33 น.อยู่ที่ระดับ 9.80 บาท บวก 0.55 บาท หรือ 5.95% ด้วยมูลค่าซื้อขาย 78.36 ล้านบาท ราคาหุ้นปรับตัวขึ้นแรงต่อเนื่องนับตั้งแต่ยืนที่ระดับ 7.55 บาท เมื่อวันที่ 11 พ.ค. 58 จนถึงล่าสุดหุ้นปรับตัวขึ้นแล้ว 29.80%

บล.เมย์แบงก์ กิมเอ็ง(ประเทศไทย)ระบุในบทวิเคราะห์ฯแนะ”ซื้อเก็งกำไร”หุ้น TIPCO ให้ราคาเหมาะสม 11.89 บาท หลังรายงานงบ ไตรมาส1/58 ออกมาดี และธุรกิจน้ำผลไม้พลิกกลับเป็นกำไร เทียบไตรมาสก่อนหน้า เป็น Sentiment บวกต่อราคาหุ้น โดย TIPCO รายงานกำไรสุทธิไตรมาส1/58 ที่ 318 ล้านบาท (EPS 0.66 บาท) เติบโต +442% เทียบช่วงเดียวกันของปีก่อน จากอานิสงค์ของส่วนแบ่งกำไรจาก TASCO ที่เติบโต +348% เทียบช่วงเดียวกันของปีก่อน เป็น 276 ล้านบาท เนื่องจาก TIPCO ถือหุ้น 24.1% ใน TASCO
ธุรกิจน้ำผลไม้มีพัฒนาดีขึ้น โดยหากไม่รวมส่วนแบ่งกำไรจาก TASCO จะมีกำไรจากการดำเนินงานที่ 42 ล้านบาท +224% เทียบช่วงเดียวกันของปีก่อน และพลิกกลับจากขาดทุนในไตรมาส 4/57          
นอกจากนี้ ยังประเมินว่าราคาหุ้น Undervalue มากเกินไป เนื่องจากหากคิดเฉพาะมูลค่าเงินลงทุน 24.1% ใน TASCO อิงราคาปิดวานนี้ที่ 17.50 บาท ก็คิดเป็นมูลค่า NAV สูงถึง 13.27 บาทต่อหุ้น TIPCO แล้ว
อีกทั้ง คาดสภาพคล่องหุ้นจะดีขึ้น เนื่องจากจะหลุดจาก Cash Balance ตั้งแต่วันจันทร์ที่ 25 พ.ค. และด้วยงบไตรมาส1/58 ที่ดีขึ้นมาก จะส่งผลให้โอกาสกลับมาติด Cash Balance อีกครั้งมีความเป็นไปได้น้อย (EPS 4 ไตรมาสย้อนหลังราว 0.75 บาท/หุ้น)
 